Uudellamaalla toimivat yritykset ennakoivat tulevaisuutta varovaisesti, kertoo Helsingin seudun kauppakamari.

Tieto ilmenee Elinkeinoelämän keskusliiton EK:n tammikuussa tekemästä suhdannekyselystä (siirryt toiseen palveluun). Kyselyyn vastasi Uudeltamaalta yli neljäsataa teollisuuden ja rakentamisen sekä palvelualan yritystä. Ne työllistävät yhteensä yli 133 500 henkeä.

Kauppakamarin mukaan odotukset ovat varovaisemmat myös muihin maakuntiin verrattuna. Yritysten pahin pulma on ammattitaitoisen työvoiman puute.

– Sama ongelma toistuu kyselystä toiseen ja viesti on selvä. Pula ammattitaitoisesta työvoimasta on todellinen Uudellamaalla ja se muodostaa yritysten ripeämmälle kasvulle todellisen esteen. Tämä viesti kannattaa ottaa tosissaan, sanoo Helsingin seudun kauppakamarin johtaja Tatu Rauhamäki tiedotteessa.

Asumisen kalleus yksi työvoimapulan syistä

Työvoimapulaan on useita syitä. Rauhamäen mukaan ammattitaitoisen väen palkkaamista Uudellamaalla vaikeuttavat kannustinloukut, perhevapaauudistuksen viivästyminen ja asumisen kalleus.

– Asuntotarjontaa pitää ehdottomasti saada lisää. Asumisen hinta on merkittävä este muualta muuttamiselle tälle seudulle, Rauhamäki sanoo Ylelle.

Myös maahanmuuttajien koulutus vaikuttaa merkittävästi Uudenmaan työllisyystilanteeseen.

Helsingin seudun kauppakamarin johtaja Tatu Rauhamäki pitää asumisen kalleutta yhtenä syynä Uudenmaan työvoimapulalle. Antti Kolppo / Yle

Suomen talous kasvaa nyt Euroopan tahdissa

Suhdannekyselyn mukaan yritykset kuitenkin pitävät tämänhetkistä suhdannetilannetta normaalia suotuisampana, myös Uudellamaalla.

Suomen taloudella menee yleisesti hyvin ja talousnäkymät ovat myönteiset. EK:n tutkimuspäällikkö Jari Haapasalmi sanoo, että Suomen talous kasvaa nyt käsi kädessä muun Euroopan kanssa. Parina aiempana vuotena Suomen talous vielä laahasi muuta Eurooppaa jäljessä.

– Ihan tässä viimeisen muutaman neljänneksen aikana viime vuoden puolella Suomen talous on lähtenyt mukaan tähän maailmantalouden kasvuun ja erityisesti Euroopan kasvuun, Haapasalmi sanoi suhdannetutkimuksen julkistamistilaisuudessa.